作者:李延陵
標題:自紫陽觀至華陽洞，宿侯尊師草堂簡同遊
內容:石林媚煙景，句曲盤江甸。南向佳氣濃，峰峰遙隱見。漸臨華陽口，微路入蔥蒨。七曜懸洞宮，五雲抱山殿。銀函意誰發，金液徒堪薦。千載桃花春，秦人深不見。東溪喜相遇，貞白如會面。青鳥來去閑，紅霞朝夕變。一從化真骨，萬裡乘飛電。蘿月延步虛，松花醉閑宴。幽人即長往，茂宰應交戰。明發歸琴堂，知君懶為縣。